和仲蒙石龍渦
作者：文同
朝代：宋

paragraphs: 群岡壓涇湄，於此聚衆首。
其間石屋露，遠視若呀口。
林端躡絙上，却入勢愈斗。
圍空豎古壁，闊可百人受。
洪鐘誰倒仰，巨甕忽側剖。
層岩寒泉飛，絕巘怪樹走。
陰風喜復怒，野霧吞且嘔。
晴嵐逼衣襟，欲住不得久。
嘗聞耕者說，自昔藏蚴蟉。
當年救旱事，有記刻不朽。
近歲靈恐歇，百禱無一偶。
至今閭里人，不復來奠酒。